Die Welkom Orkes
Meneer J.H. Visser van Milnerton, Kaapstad, het ons met baie goeie inligting - net soos in die geval van oom Jan Visser - gehelp. Hy het talle navrae gemaak en kon daarin slaag om met van die oud-orkeslede te gesels. Ons is ook baie dank aan hom verskuldig vir die mooi fotos wat hy gestuur het.
U sal merk dat die spelers in hierdie orkes gewissel het tussen die jare 1940 en 1945. Dis natuurlik 'n bekende feit dat spelers maar gedurig van orkes verwissel as gevolg van velerlei omstandighede.
Mnr. C.J. Driescher was 'n kraandrywer by die spoorweë en het op Ysterplaat, Kaapstad, gewoon. Hy het as kitaarspeler en sanger opgetree en was ook die bestuurder van die orkes. Hy is al 'n paar jaar gelede oorlede.
Louis Johannes Fourie is op 26 Mei 1898, in Caledon gebore en het ook by die spoorweë gewerk. Hy het die basviool en kitaar bespeel. Hy is op 2 Mei 1971, oorlede.
Mynie Reyes, die welbekende vioolspeler, was ook lid van hierdie beroemde orkes. Hy word in 'n afsonderlike hoofstuk bespreek.
Herman Carl (Harry) Bartz is op 19 Junie 1916, in Woodstock gebore en was vir baie jare in diens van die poswese. Hy speel konsertina en sy leermeester was die legendariese Boy Solomon. Laasgenoemde was die leier van die Voortrekker Danskwartet. Harry is 'n buitengewone goeie speler en kenners dink baie van sy musiek.
Gene Prestwich is op 24 Augustus 1914 gebore en bespeel die klavier, trekklavier en saksofoon sedert sy vyftiende jaar.
Johan (Joe) Fourie is reeds ses en sestig jaar oud en het die kitaar bespeel.
Hendrik Johannes Swanepoel is op 3 Februarie 1919, op Riversdal gebore en was in diens van die spoorweë. Hy het die banjo, kitaar en mondfluitjie bespeel.
Ander musikante wat ook dikwels saam met hierdie orkes opgetree het, is: P. Muller, P.L. de Bruyn, C. Muller, W. Muller en A. Geldenhuys.
Tydens 'n boere-orkeskompetisie wat gedurende die veertigerjare deur die SAUK van Kaapstad gereël is, het die Welkom Orkes met die louere weggestap. Volgens koerantknipsels was daar ses orkeste wat deelgeneem het, naamlik: